Ψήφισμα

του Ευρωπαϊκού Κοινοβουλίου με τις παρατηρήσεις που συνοδεύουν την απόφαση σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2002 — Τμήμα VII — Επιτροπή των Περιφερειών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον λογαριασμό διαχείρισης και τον δημοσιονομικό ισολογισμό για το οικονομικό έτος 2002 (I5-0034/2003 — C5-0088/2004),

έχοντας υπόψη την ετήσια έκθεση του Ελεγκτικού Συνεδρίου σχετικά με το οικονομικό έτος 2002 συνοδευόμενη από τις απαντήσεις των θεσμικών οργάνων (C5-0583/2003) [1],

έχοντας υπόψη τη δήλωση αξιοπιστίας σχετικά με την αξιοπιστία των λογαριασμών και τη νομιμότητα και κανονικότητα των υποκειμένων πράξεων την οποία παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (C5-0583/2003),

έχοντας υπόψη τη σύσταση του Συμβουλίου της 9ης Μαρτίου 2004 (C5-0145/2004),

έχοντας υπόψη το άρθρο 272 παράγραφος 10 και το άρθρο 275 της συνθήκης ΕΚ,

έχοντας υπόψη το άρθρο 22 παράγραφοι 2 και 3 του δημοσιονομικού κανονισμού, της 21ης Δεκεμβρίου 1977 [2], καθώς και το άρθρο 50 του δημοσιονομικού κανονισμού, της 25ης Ιουνίου 2002 [3],

έχοντας υπόψη το άρθρο 93α και το παράρτημα V του εσωτερικού κανονισμού του,

έχοντας υπόψη την έκθεση της επιτροπής ελέγχου του προϋπολογισμού (A5-0228/2004),

1. λαμβάνει υπόψη τις απαντήσεις που έδωσε ο Πρόεδρος της Επιτροπής των Περιφερειών την 16η Δεκεμβρίου 2003 στο ερωτηματολόγιο που απέστειλε η επιτροπή ελέγχου του προϋπολογισμού στις 26 Νοεμβρίου 2003·

2. διαπιστώνει ότι το Ελεγκτικό Συνέδριο στην έκθεσή του για το οικονομικό έτος 2002 διαπίστωσε τις ίδιες ανωμαλίες όπως και η Υπηρεσία για την Καταπολέμηση της Απάτης (σημείο 9.23)·

3. υπενθυμίζει ότι το Κοινοβούλιο χορήγησε απαλλαγή στην Επιτροπή των Περιφερειών μόλις στις 29 Ιανουαρίου 2004 για την εκτέλεση του προϋπολογισμού του 2001 [4]. Πέραν τούτου, ζήτησε από την Επιτροπή των Περιφερειών, με την παράγραφο 21 του ψηφίσματος που συνόδευε την απόφαση απαλλαγής, να καταθέσει πλήρη έκθεση σχετικά με αυτή την απόφαση απαλλαγής αρκετά έγκαιρα, ώστε να μπορεί να συνεκτιμηθεί στο πλαίσιο της απαλλαγής για το οικονομικό έτος 2002·

4. χαιρετίζει τη σύσταση ομάδων εργασίας, με τη συμμετοχή προσωπικού του οργάνου και ενός εξωτερικού ελεγκτή, για να εξεταστούν και να προταθούν λύσεις στα διάφορα διαρθρωτικά, διοικητικά και δημοσιονομικά προβλήματα. Θα πρέπει, ωστόσο, να πειστεί ότι θα υπάρξουν ουσιαστικές βελτιώσεις εφόσον η διοικητική φιλοσοφία θα παραμείνει η ίδια. Επισημαίνει ότι, ακολουθώντας το παράδειγμα της Επιτροπής στην υπόθεση Εurostat, η γενική ριζική μεταβολή των παλαιοτέρων διοικητικών στελεχών, των μεθόδων εργασίας και ο σεβασμός για τον εσωτερικό έλεγχο αποτελούν βασικά στοιχεία για τη δημιουργία ανανεωτικού και μεταρρυθμιστικού κλίματος·

5. αναμένει επιβεβαίωση ότι η επιτροπή έχει ενισχύσει τη μονάδα εσωτερικού ελέγχου της με τις θέσεις Α7 και Β5, για τις οποίες συνήνεσε το Κοινοβούλιο, και ζητεί αιτιολόγηση για οιαδήποτε περαιτέρω καθυστέρηση στις διαδικασίες πρόσληψης προσωπικού·

6. εκφράζει τη γενική έκπληξή του για την απόρριψη των πορισμάτων και των συστάσεων της OLAF και φρονεί ότι η πραγματική μεταρρύθμιση μπορεί να αρχίσει μόνο με την αναγνώριση παλαιών σφαλμάτων και αδυναμιών·

7. λαμβάνει υπόψη ότι το Ευρωπαϊκό Κοινοβούλιο στο ψήφισμά του για την Επιτροπή των Περιφερειών [5] ασκούσε σοβαρή κριτική στο όργανο. Εκφράζει τη λύπη του για τη μεταχείριση του δημοσιονομικού ελεγκτή, όπως αναφέρεται στην έκθεση της OLAF·

8. λαμβάνει υπόψη ότι ο Πρόεδρος της Επιτροπής των Περιφερειών διαβίβασε στις 17 Φεβρουαρίου 2003 στην Πρόεδρο της επιτροπής και στην εισηγήτρια σχέδιο εργασίας για τη διοικητική μεταρρύθμιση, το οποίο πρέπει να εφαρμοστεί τους προσεχείς μήνες. Επισημαίνει ήδη τώρα ότι η εφαρμογή των μέτρων θα επανεξεταστεί στο πλαίσιο της διαδικασίας απαλλαγής για τον προϋπολογισμό 2003. Υπενθυμίζει ότι οι βελτιώσεις πρέπει να γίνουν κατά τέτοιον τρόπο, ώστε να είναι δυνατή η μέτρηση της επιτευχθείσας προόδου·

9. ευχαριστεί την Οικονομική και Κοινωνική Επιτροπή (ΟΚΕ) και την Επιτροπή των Περιφερειών για την έκθεση προόδου των έργων ανακαίνισης του κτηρίου Belliard με ημερομηνία 26 Ιουνίου 2003 [6]. Σύμφωνα με αυτήν, το κτίριο Belliard θα παραδοθεί στις 31 Μαΐου 2004. Ζητεί εξήγηση για το γεγονός ότι ο οικονομικός ελεγκτής για το έτος 2002 δεν υπέβαλε έκθεση δοκιμής. Ερωτά αν και κατά το 2002 σημειώθηκαν ανωμαλίες·

10. ασκεί κριτική στην Επιτροπή των Περιφερειών για την παράλειψή της να αντικαταστήσει το προσωπικό του γραφείου του δημοσιονομικού ελεγκτή ή να του δώσει την απαραίτητη πληροφόρηση για να συντάξει έκθεση ελέγχου το έτος 2002·

11. λαμβάνει με ικανοποίηση υπόψη ότι η Επιτροπή των Περιφερειών θα υιοθετήσει την βασική απόφαση όσον αφορά τις προϋποθέσεις και όρους των εσωτερικών ερευνών για την καταπολέμηση της απάτης διαφθοράς και λοιπών παρανόμων πράξεων εις βάρος των συμφερόντων των Κοινοτήτων·

12. ζητεί από την Επιτροπή των Περιφερειών να λάβει τα αναγκαία μέτρα για να διασφαλίσει την πλήρη ανεξαρτησία του εσωτερικού ελεγκτή·

13. χαιρετίζει, στο πλαίσιο αυτό, την απόφαση του Προεδρείου της 10ης Φεβρουαρίου 2004, να ευθυγραμμίσει τις διατάξεις "καταγγελίας" με τους κανόνες που ισχύουν επί του παρόντος στην Ευρωπαϊκή Επιτροπή, ώστε να αποκτήσουν οι καταγγέλλοντες τη δυνατότητα να απευθύνονται και σε υπηρεσία εκτός του οργάνου τους, για να διασφαλίσουν τη διατήρηση της ανωνυμίας τους·

14. επισημαίνει ότι η στάση αυτή είναι πράγματι αποτελεσματική μόνο όταν τα μέλη του προσωπικού είναι ενήμερα σχετικώς· ενθαρρύνει την Επιτροπή των Περιφερειών να μεριμνήσει ώστε οι πληροφορίες αυτές να είναι ελεύθερα διαθέσιμες στο προσωπικό·

15. υπενθυμίζει ότι ο Πρόεδρος της Επιτροπής των Περιφερειών κάλεσε τον διοικούντα Γενικό Γραμματέα στις 18 Νοεμβρίου 2003 να διευκρινίσει, εάν έπρεπε να κινηθούν πειθαρχικές διαδικασίες κατά υπαλλήλων, και άσκησε κριτική για το γεγονός ότι, αφενός, η διοικητική αυτή έρευνα πρέπει να περατωθεί μόλις τον Απρίλιο, αλλ' ότι, αφετέρου, η διοίκηση μπόρεσε ήδη να διαπιστώσει ότι ο εσωτερικός ελεγκτής ουδόλως απετέλεσε αντικείμενο εκφοβισμού και ταλαιπωριών·

16. υπενθυμίζει την παράγραφο 22 προαναφερθέντος ψηφίσματος του Κοινοβουλίου, της 29ης Ιανουαρίου 2004, στην οποία υπογραμμίζεται ότι ο πρόεδρος της Επιτροπής των Περιφερειών πρέπει να διασφαλίζει ότι τυγχάνει σεβασμού η υπηρεσία και το πρόσωπο του εσωτερικού ελεγκτή και ότι οι συμβουλές του πρέπει να λαμβάνονται σοβαρά υπόψη·

17. λαμβάνει υπόψη ότι η Επιτροπή των Περιφερειών εισήγαγε το 2003 νέα πολιτική προσωπικού· θα επανέλθει σε αυτό στην έκθεση που θα συντάξει σχετικά με την απαλλαγή για το οικονομικό έτος 2003·

18. διαπιστώνει ότι η Επιτροπή των Περιφερειών δαπάνησε κατά το έτος 2002 περίπου 100000 ευρώ για σπουδές. Ερωτά πώς επελέγησαν τα θέματα και πώς αξιοποιήθηκαν οι σπουδές. Ερωτά εάν αξιολογήθηκε η σκοπιμότητα των σπουδών αυτών.

[1] ΕΕ C 286 της 28.11.2003, σ. 1.

[2] ΕΕ L 356 της 31.12.1977, σ. 1.

[3] ΕΕ L 248 της 16.9.2002, σ. 1.

[4] ΕΕ L 57 της 25.2.2004, σ. 8.

[5] Κείμενα που εγκρίθηκαν στις 29 Ιανουαρίου 2004, P5_TA(2004) 0048.

[6] Σημείωμα υπόψη της επιτροπής ελέγχου του προϋπολογισμού, έκθεση σχετικά με την πρόοδο των εργασιών του κτηρίου BELLIARD, 26 Ιουνίου 2003.

--------------------------------------------------